ลูกดิฉันวัย 1 เดือน 18 วัน มีเสมหะ น้ำมูกเล็กน้อย ไอไม่มาก หายใจครืดคราด เป็นมาอาทิตย์นึงแล้วค่ะ ทำไงดีสงสารลูก บางทีก็คัดจมูก เหมือนหายใจไม่ออก ทำไงดีค่ะ
สวัสดีค่ะ อาการมีเสมหะ มีน้ำมูก ไอเล็กน้อย หายใจครืดคราดมา 1 สัปดาห์ โดยที่ไม่มีไข้ น่าจะเกิดจากการเป็นไข้หวัดได้โดยการดูแลในเบื้องต้น ได้แก่- หากมีน้ำมูก ให้ใช้ไม้พันสำลีจุ่มน้ำเกลือแล้วสอดเข้าไปเช็ดรูจมูกทีละข้าง หรือใช้การดูดน้ำมูกหรือเสมหะด้วยลูกยางแดง โดยใช้ผ้าห่อตัวเด็ก ให้นอนศีรษะสูง ตะแคงหน้าไปด้านหนึ่ง แล้วใช้ปลายของลูกยางแดงใส่ในรูจมูกบีบเอาน้ำมูกออกมา หรือใส่ลงไปในลำคอแล้วดูดเอาเสมหะออกมา ทั้งยี้อาจใช้น้ำเกลือสำหรับหยอดจมูกหยอดไปข้างละ 1-2 หยดก่อน แล้วตามด้วยการใช้ลูกยางแดงดูดเอาน้ำมูกออกมา หรือใช้อุปกรณ์พ่นน้ำเกลือแบบสเปรย์สำหรับพ่นจมูกก็ได้- อาจนำวิธีใช้น้ำมันหอมระเหยจากสมุนไพรมาช่วยให้เด็กหายใจโล่งขึ้น เช่น การใช้หัวหอมหลายๆ หัว ปอกเปลือก ทุบพอบุบ นำไปวางไว้ใกล้ศีรษะเด็กเวลานอน เป็นต้น- ไม่ควรให้เด็กถูกลมจากพัดลมหรืออยู่ในห้องแอร์ เพราะอาจทำให้น้ำมูกแห้งกรัง หายใจลำบากมากขึ้น- หากเด็กมีเสมหะมาก คือได้ยินเสียงครืดคราดดัง อาจช่วยเคาะปอดเพื่อให้เสมหะอออกมา สามารถอ่านวิธีการเคาะปอดได้ที่นี่สำหรับนม ควรให้เด็กทานตามปกติหากอาการของน้องไม่ดีขึ้นหรือมีอาการอื่นร่วม เช่น ไข้สูง มีน้ำมูกมากขึ้น ไอมาก เด็กหายใจแรง หอบ งอแงมาก ไม่ทานนม อาเจียนมาก ควรรีบพาพบแพทย์โดยเร็วค่ะ ขอให้อาการของน้องหายโดยเร็วนะคะ